ਫ਼ਿਲਮ ‘ਫਰਾਰੀ ਕੀ ਸਵਾਰੀ’ ਦੀ ਕਹਾਣੀ ਬਾਰੇ ਦਸੋ।
ਹਰ ਮਾਂ ਆਪਣੇ ਬੱਚਿਆਂ ਨੂੰ ਪਿਆਰ ਕਰਦੀ ਹੈ ਤੇ ਉਨ੍ਹਾਂ ਦੇ ਚਿਹਰੇ ‘ਤੇ ਮੁਸਕਰਾਹਟ ਦੇਖਣ ਲਈ ਕੁਝ ਵੀ ਕਰਨ ਨੂੰ ਤਿਆਰ ਰਹਿੰਦੀ ਹੈ। ਮਾਂ ਦੀ ਮਮਤਾ ਨੂੰ ਲੈ ਕੇ ਕਈ ਫ਼ਿਲਮਾਂ ਬਣ ਚੁੱਕੀਆਂ ਹਨ ਪਰ ਅੱਜ ਤਕ ਕਿਸੇ ਵੀ ਫ਼ਿਲਮਕਾਰ ਨੇ ਆਪਣੇ ਬੱਚੇ ਪ੍ਰਤੀ ਪਿਤਾ ਦੇ ਪਿਆਰ ਨੂੰ ਲੈ ਕੋਈ ਫ਼ਿਲਮ ਨਹੀਂ ਬਣਾਈ। ਪਹਿਲੀ ਵਾਰ ਪਿਤਾ ਦੇ ਲਾਡ-ਪਿਆਰ ਤੇ ਦੁਲਾਰ ਨੂੰ ਸਮਰਪਿਤ ਫ਼ਿਲਮ ‘ਫਰਾਰੀ ਕੀ ਸਵਾਰੀ’ ਦਰਸ਼ਕਾਂ ਦੀ ਹਜ਼ਰੀ ‘ਚ ਆਉਣ ਲਈ ਪੂਰੀ ਤਰ੍ਹਾਂ ਤਿਆਰ ਹੈ। ਇਸ ਫ਼ਿਲਮ ਦੇ ਨਿਰਮਾਤਾ ਵਿਧੂ ਵਿਨੋਦ ਚੋਪੜਾ ਹਨ ਤੇ ਇਸ ਦੇ ਲੇਖਕ ਤੇ ਨਿਰਦੇਸ਼ਕ ਰਾਜੇਸ਼ ਮਪੁਸਕਰ ਹਨ।
ਫ਼ਿਲਮ ‘ਫਰਾਰੀ ਕੀ ਸਵਾਰੀ’ ਇੱਕ ਪਿਤਾ ਰੁਸਤਮ ਬੇਹਰਾਮ ਦੇਬੂ (ਸ਼ਰਮਨ ਜੋਸ਼ੀ) ਤੇ ਉਸ ਦੇ ਬੇਟੇ ਕਿਓਜੀ ਰੁਸਤਮ ਦੇਬੂ (ਮਾਸਟਰ ਰਿਤਵਕ) ਵਿਚਕਾਰ ਬਿਨਾਂ ਸ਼ਰਤ ਪਿਆਰ ਦੀ ਇੱਕ ਅਨੋਖੀ ਗਾਥਾ ਹੈ। ਇਹ ਫ਼ਿਲਮ ਇੱਕ ਪੁੱਤ ਦੇ ਸੁਪਨਿਆਂ ਦੀ ਕਹਾਣੀ ਹੈ ਜਿਹੜਾ ਇੰਗਲੈਂਡ ਜਾ ਕੇ ਲਾਰਡਜ਼ ਸਟੇਡੀਅਮ ‘ਚ ਕ੍ਰਿਕਟ ਖੇਡਣਾ ਚਾਹੁੰਦਾ ਹੈ ਅਤੇ ਉਸ ਦਾ ਬਾਪ ਉਸ ਦੇ ਸੁਪਨਿਆਂ ਨੂੰ ਪੂਰਾ ਕਰਨ ਲਈ ਹਰ ਮੁਸੀਬਤ ਦਾ ਸਾਹਮਣਾ ਕਰਨ ਲਈ ਤਿਆਰ ਨਜ਼ਰ ਆਉਂਦਾ ਹੈ ਅਤੇ ਇੱਕ ਦਿਨ ਆਪਣੇ ਬੇਟੇ ਦੇ ਸੁਪਨੇ ਨੂੰ ਪੂਰਾ ਹੁੰਦੇ ਵੀ ਦੇਖਦਾ ਹੈ।
ਫ਼ਿਲਮ ‘ਫਰਾਰੀ ਕੀ ਸਵਾਰੀ’ ਦੀ ਕਹਾਣੀ ਮੁੰਬਈ ‘ਚ ਰਹਿ ਰਹੇ ਇੱਕ ਪਾਰਸੀ ਪਰਿਵਾਰ ਦੇ ਆਲੇ-ਦੁਆਲੇ ਘੁੰਮਦੀ ਹੈ। ਇਸ ਪਰਿਵਾਰ ਦਾ ਮੁਖੀ ਬੇਹਰਾਮ ਆਦਰਸਰ ਦੇਬੂ (ਬੋਮਨ ਈਰਾਨੀ) ਹੈ। ਉਸ ਦਾ ਬੇਟਾ ਰੁਸਤਮ ਬੇਹਰਾਮ ਦੇਬੂ (ਸ਼ਰਮਨ ਜੋਸ਼ੀ) ਆਰ ਟੀ ਓ ਦਫ਼ਤਰ ਵਿੱਚ ਮੁੱਖ ਕਲਰਕ ਹੈ। ਉਹ ਬਹੁਤ ਹੀ ਜ਼ਿਆਦਾ ਮਿਹਨਤੀ ਤੇ ਈਮਾਨਦਾਰ ਹੈ। ਇੱਕ ਵਾਰ ਆਪਣੇ ਸਕੂਟਰ ‘ਤੇ ਪਿੱਛੇ ਬੇਟੇ ਨੂੰ ਬਿਠਾਈ ਜਾਂਦੇ ਹੋਏ ਉਹ ਸਿਗਨਲ ਤੋੜਨ ਦੀ ਗ਼ਲਤੀ ਕਰ ਦਿੰਦਾ ਹੈ। ਆਰ ਟੀ ਓ ਦਾ ਮੁੱਖ ਕਲਰਕ ਹੋਣ ਕਾਰਨ, ਉੱਥੇ ਮੌਜੂਦ ਟ੍ਰੈਫਿਕ ਹੌਲਦਾਰ ਉਹਨੂੰ ਰੋਕਦਾ ਨਹੀਂ ਪਰ ਉਹ ਖ਼ੁਦ ਰੁਕ ਕੇ ਉਸ ਨੂੰ ਜੁਰਮਾਨੇ ਦੀ ਪਰਚੀ ਕੱਟਣ ਲਈ ਕਹਿੰਦਾ ਹੈ। ਹੌਲਦਾਰ ਉਹਨੂੰ ਸਮਝਾਉਣ ਦੀ ਕੋਸ਼ਿਸ਼ ਕਰਦਾ ਹੈ ਪਰ ਉਹ ਪਰਚੀ ਕਟਾ ਕੇ ਹੀ ਦਮ ਲੈਂਦਾ ਹੈ। ਰੁਸਤਮ ਆਪਣੇ ਬੇਟੇ ਕਿਓਜੀ ਨੂੰ ਸਭ ਤੋਂ ਜ਼ਿਆਦਾ ਪਿਆਰ ਕਰਦਾ ਹੈ। ਉਂਜ ਰੁਸਤਮ ਠੰਢੇ ਦਿਮਾਗ ਤੇ ਬਹੁਤ ਹੀ ਨਰਮ ਦਿਲ ਇਨਸਾਨ ਹੈ ਪਰ ਆਪਣੇ ਬੇਟੇ ਨਾਲ ਕੁਝ ਵੀ ਹੋ ਜਾਣ ‘ਤੇ ਉਸ ਦਾ ਦਿਮਾਗ ਹੱਦ ਤੋਂ ਜ਼ਿਆਦਾ ਗਰਮ ਹੋ ਜਾਂਦਾ ਹੈ। ਕਿਓਜੀ ਕ੍ਰਿਕਟ ਖੇਡਦਾ ਹੈ ਤੇ ਉਸ ਦੇ ਕੋਚ ਉਸ ਦੀ ਪ੍ਰਸ਼ੰਸਾ ਕਰਦੇ ਨਹੀਂ ਥੱਕਦੇ। ਕਿਓਜੀ ਦੇ ਇੰਗਲੈਂਡ ਦੇ ਲਾਰਡਜ਼ ਸਟੇਡੀਅਮ ‘ਚ ਕ੍ਰਿਕਟ ਖੇਡਣ ਦੇ ਸੁਪਨੇ ਨੂੰ ਪੂਰਾ ਕਰਨ ਲਈ ਰੁਸਤਮ ਜਿਨ੍ਹਾਂ ਹਾਲਾਤਾਂ ‘ਚੋਂ ਲੰਘਦਾ ਹੈ, ਉਸ ਦੀ ਦਾਸਤਾਨ ਦੇ ਨਾਲ ਕਹਾਣੀ ਅੱਗੇ ਵਧਦੀ ਹੈ ਤੇ ਅੰਤ ਕਿਓਜੀ ਦਾ ਸੁਪਨਾ ਪੂਰਾ ਹੋ ਜਾਂਦਾ ਹੈ। ‘ਫਰਾਰੀ ਕੀ ਸਵਾਰੀ’ ਵਿੱਚ ਕੋਈ ਹੀਰੋਇਨ ਨਹੀਂ ਹੈ ਅਤੇ ਲੰਡਨ ਦੇ ਲਾਰਡਜ਼ ਸਟੇਡੀਅਮ ‘ਚ ਫ਼ਿਲਮਾਈ ਗਈ ਇਹ ਪਹਿਲੀ ਫ਼ਿਲਮ ਹੈ।
